title: 2008/591/CE: Decizia Comisiei din 30 iunie 2008 cu privire la forumul consultativ privind proiectarea ecologică (Text cu relevanță pentru SEE)

text:
               18.7.2008

               RO

               Jurnalul Oficial al Uniunii Europene

               L 190/22

      DECIZIA COMISIEI

   din 30 iunie 2008
   cu privire la forumul consultativ privind proiectarea ecologică
   (Text cu relevanță pentru SEE)
   (2008/591/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2005/32/CE a Parlamentului European și a Consiliului din 6 iulie 2005 de instituire a unui cadru pentru stabilirea cerințelor în materie de proiectare ecologică aplicabile produselor consumatoare de energie (PCE) și de modificare a Directivei 92/42/CEE a Consiliului și a Directivelor 96/57/CE și 2000/55/CE ale Parlamentului European și ale Consiliului (1), în special articolul 18,
   întrucât:

               (1)

               În conformitate cu articolul 18 din Directiva 2005/32/CE, Comisia ar trebui să se asigure că, în desfășurarea activităților sale, respectă, pentru fiecare măsură de punere în aplicare, o participare echilibrată a reprezentanților statelor membre și a tuturor părților interesate.

               (2)

               Directiva 2005/32/CE prevede că părțile în cauză ar trebui să se reunească în cadrul unui forum consultativ. Prin urmare, este necesară definirea sarcinilor și a structurii forumului consultativ menționat.

               (3)

               Forumul consultativ ar trebui să sprijine Comisia la stabilirea unui plan de lucru, să contribuie la definirea și revizuirea măsurilor de punere în aplicare, la examinarea eficacității mecanismelor stabilite de supraveghere a pieței și la evaluarea acordurilor voluntare și a altor măsuri de autoreglementare.

               (4)

               Forumul consultativ ar trebui să fie compus din reprezentanți ai statelor membre și din părțile interesate care au legătură cu produsul sau grupul de produse în cauză, cum ar fi sectorul de producție, inclusiv IMM-urile și industria meșteșugărească, sindicatele, comercianții, detailiști, importatorii, grupurile de protecție a mediului și organizațiile de consumatori.

               (5)

               Ar trebui prevăzute norme privind divulgarea de informații de către membrii forumului consultativ, fără a aduce atingere normelor privind securitatea anexate la Regulamentul de procedură al Comisiei prin Decizia 2001/844/CE, CECA, Euratom (2).

               (6)

               Datele cu caracter personal referitoare la membrii forumului consultativ trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organismele comunitare și privind libera circulație a acestor date (3),

         DECIDE:
   Articolul 1
   Sarcini
   Sarcinile membrilor forumului consultativ privind proiectarea ecologică, denumit în continuare „forumul”, constă în emiterea de avize referitoare la pregătirea și modificarea planului de lucru menționat la articolul 16 alineatul (1) din Directiva 2005/32/CE și în consilierea Comisiei pe teme legate de punerea în aplicare a Directivei 2005/32/CE, astfel cum se prevede în articolul 16 alineatul (2), articolele 18 și 23.
   Articolul 2
   Consultări
   Comisia poate consulta forumul cu privire la orice chestiune referitoare la punerea în aplicare a Directivei 2005/32/CE.
   Articolul 3
   Componența
   (1)   Membrii forumului sunt numiți de Comisie și provin de la părțile interesate de produsul sau grupul de produse în cauză și care au răspuns invitației de depunere a candidaturilor.
   (2)   Forumul este compus din cel mult 60 de membri, după cum urmează:

               (a)

               un reprezentant din fiecare stat membru;

               (b)

               un reprezentant din fiecare stat membru al Spațiului Economic European;

               (c)

               cel mult 30 de reprezentanți ai părților interesate menționate la articolul 18 din Directiva 2005/32/CE.

         (3)   Fiecare membru numește persoana care îl reprezintă la reuniunile forumului pe baza competenței și experienței acesteia în domeniul abordat.
   (4)   Membrii forumului sunt numiți pentru un mandat de 3 ani care poate fi reînnoit și rămân în funcție până la înlocuirea lor în conformitate cu alineatul (3) sau până la sfârșitul mandatului.
   (5)   Membrii pot fi înlocuiți pentru durata rămasă a mandatului în următoarele cazuri:

               (a)

               atunci când demisionează;

               (b)

               atunci când nu mai sunt capabili să contribuie eficient la lucrările forumului;

               (c)

               în cazul în care nu respectă articolul 287 din tratat.

         (6)   Lista membrilor și orice modificări ulterioare ale acesteia se publică pe site-urile Internet ale Direcției Generale Întreprinderi și Industrie și ale Direcției Generale Transport și Energie, cât și în registrul grupurilor de experți al Comisiei.
   Articolul 4
   Funcționarea
   (1)   Forumul este prezidat de către un reprezentant al Comisiei.
   (2)   În acord cu președintele, se pot înființa subgrupuri care să examineze aspecte specifice, pe baza unui mandat stabilit de forum. Aceste subgrupuri sunt dizolvate odată cu îndeplinirea mandatului lor.
   (3)   Președintele poate invita experți sau observatori cu competențe specifice într-un domeniu înscris pe ordinea de zi să participe la dezbaterile forumului sau ale subgrupului, în cazul în care acest lucru este necesar și/sau util.
   (4)   Informațiile obținute prin participarea la deliberările forumului sau ale unui subgrup nu pot fi divulgate în cazul în care Comisia consideră că aceste informații se referă la aspecte confidențiale.
   (5)   Forumul și subgrupurile acestuia se reunesc, în mod obișnuit, la unul dintre sediile Comisiei, în conformitate cu procedurile și calendarul stabilit de aceasta. Serviciile de secretariat sunt asigurate de Comisie. Alți funcționari din cadrul Comisiei care sunt interesați de lucrări pot participa la reuniunile forumului și ale subgrupurilor sale.
   (6)   Regulamentul de procedură al forumului este prezentat în anexă.
   (7)   Comisia poate publica, inclusiv pe internet, orice rezumat, concluzie ori concluzie parțială sau document de lucru al forumului, în limba originală a documentului în cauză.
   Articolul 5
   Rambursarea cheltuielilor
   În conformitate cu dispozițiile Comisiei privind compensarea cheltuielilor experților externi, aceasta va rambursa cheltuielile de călătorie și, dacă este cazul, de subzistență ale unui reprezentant din partea fiecărui stat membru și ale experților invitați.
   Membrii forumului, experții și observatorii nu sunt remunerați pentru serviciile pe care le prestează.
   Cheltuielile reuniunilor se rambursează în limitele bugetului anual alocat forumului de către departamentul competent al Comisiei.

      Adoptată la Bruxelles, 30 iunie 2008.

            Pentru Comisie

         Günter VERHEUGEN

            Vicepreședinte

      (1)  JO L 191, 22.7.2005, p. 29. Directivă modificată prin Directiva 2008/28/CE (JO L 81, 20.3.2008, p. 48).

      (2)  JO L 317, 3.12.2001, p. 1. Decizie modificată ultima dată prin Decizia 2006/548/CE, Euratom (JO L 215, 5.8.2006, p. 38).

      (3)  JO L 8, 12.1.2001, p. 1.

      ANEXĂ

         Regulamentul de procedură al forumului consultativ privind proiectarea ecologică
         COMISIA COMUNITĂȚILOR EUROPENE,
         având în vedere Directiva 2005/32/CE, în special articolul 18,
         având în vedere regulamentul de procedură standard publicat de către Comisie,
         ADOPTĂ URMĂTORUL REGULAMENT DE PROCEDURĂ:
         Articolul 1
         Convocarea reuniunilor
         (1)   Reuniunile forumului sunt convocate de către președinte.
         (2)   Reuniunile comune ale forumului cu alte grupuri pot fi convocate pentru a discuta aspecte de interes comun din sfera de responsabilitate a acestora.
         Articolul 2
         Ordinea de zi
         (1)   Președintele stabilește ordinea de zi și o prezintă forumului.
         (2)   În ordinea de zi se face distincție între:

                     (a)

                     consultarea părților interesate membre ale forumului privind:

                                 —

                                 pregătirea și modificarea planului de lucru, în conformitate cu articolul 16 alineatul (1) din Directiva 2005/32/CE;

                                 —

                                 definirea și revizuirea măsurilor de punere în aplicare, în conformitate cu articolul 16 alineatul (2) și cu articolul 18 din Directiva 2005/32/CE;

                                 —

                                 controlul eficacității mecanismelor stabilite de supraveghere a pieței, în conformitate cu articolul 18 din Directiva 2005/32/CE;

                                 —

                                 evaluarea acordurilor voluntare și a altor măsuri de autoreglementare, în conformitate cu articolul 18 din Directiva 2005/32/CE;

                                 —

                                 evaluarea eficienței directivei și a măsurilor de punere în aplicare a acesteia, a pragului acestora, a mecanismelor de supraveghere a pieței și a oricărei măsuri relevante de autoreglementare preconizate, în conformitate cu articolul 23 din Directiva 2005/32/CE;

                     (b)

                     alte aspecte prezentate forumului cu titlu informativ sau un simplu schimb de opinii, fie la inițiativa președintelui sau în urma unei cereri scrise a unui membru al forumului, cu acordul președintelui.

               (3)   Ordinea de zi este adoptată de forum la începutul fiecărei ședințe.
         Articolul 3
         Transmiterea documentelor către membrii forumului
         (1)   Președintele trimite membrilor forumului convocarea la ședință, ordinea de zi și documentele de lucru asupra cărora trebuie consultate părțile interesate membre ale forumului, precum și orice alte documente de lucru, în conformitate cu articolul 12 alineatul (2), cu cel puțin o lună înainte de data ședinței.
         (2)   Membrii forumului pot transmite președintelui documente de lucru suplimentare și comentarii scrise, cu cel puțin o săptămână înainte de data reuniunii. Aceste documente sunt puse la dispoziția membrilor forumului imediat ce sunt primite.
         (3)   În cazuri urgente, președintele poate, la cererea unui membru al forumului sau la propria sa inițiativă, să scurteze termenul stabilit pentru transmiterea prevăzută la alineatele (1) și (2) la cinci zile calendaristice înainte de data reuniunii.
         (4)   Președintele poate decide să distribuie ca documente de lucru ale forumului documente provenind de la părți interesate care nu sunt membre sau documente furnizate de acestea.
         Articolul 4
         Avize ale forumului
         (1)   Președintele înregistrează avizele exprimate de reprezentanții statelor membre și de diferitele părți interesate membre ale forumului.
         (2)   Avizele reprezentanților statelor membre și ale părților interesate pot fi, de asemenea, exprimate sub formă de comentarii scrise și transmise în conformitate cu articolul 3.
         (3)   Comentariile scrise suplimentare, din urma discuțiilor purtate în forum, pot fi comunicate până la cel mult trei săptămâni de la data reuniunii.
         (4)   În cazul în care este necesar, poate fi aplicată procedura scrisă prevăzută la articolul 8.
         Articolul 5
         Reprezentarea
         (1)   Pentru a garanta o participare echilibrată a părților interesate relevante corespunzătoare fiecărui grup de produse luat în discuție, președintele poate invita la anumite reuniuni părți interesate care nu sunt membre pentru a discuta puncte specifice de pe ordinea de zi.
         (2)   Fiecare membru al forumului numește o persoană care îl reprezintă la reuniunile forumului și informează președintele în această privință. Cu permisiunea președintelui, reprezentanții numiți pot fi însoțiți de experți, cheltuielile fiind suportate de către membrul respectiv. Membrii anunță în prealabil președintele, cu cel puțin două săptămâni înaintea reuniunii, în privința experților pe care doresc să îi invite pentru a-i însoți pe reprezentanții acestora. În cazul în care, cu cel puțin o săptămână înainte de reuniunea forumului, președintele nu ridică obiecții cu privire la participarea unui expert, se consideră că aprobarea a fost confirmată.
         (3)   Un membru poate reprezenta alți membri. Înaintea reuniunii, membrul reprezentant furnizează președintelui dovezi în scris privind acordul membrului reprezentat.
         (4)   Membrii se asigură că părțile interesate pe care le reprezintă sunt informate în mod corespunzător în privința discuțiilor purtate la forum.
         (5)   Membrii asigură o consultare adecvată a părților interesate pe care le reprezintă și adoptă avize reprezentative.
         Articolul 6
         Subgrupurile
         Președintele poate crea subgrupuri pentru examinarea unor aspecte specifice. Subgrupurile sunt prezidate de un reprezentant al Comisiei. Subgrupurile raportează forumului. În acest scop, acestea pot desemna un raportor.
         Articolul 7
         Admiterea terților
         Președintele poate decide să invite la anumite reuniuni părți terțe și experți care să prezinte un subiect specific.
         Articolul 8
         Procedura scrisă
         (1)   Dacă este necesar, avizele statelor membre și ale părților interesate din cadrul forumului pot fi emise prin procedura scrisă. În acest scop, președintele trimite membrilor forumului documentul (documentele) de lucru în privința căruia (cărora) sunt solicitate avizele statelor membre și ale părților interesate din cadrul forumului, în conformitate cu articolul 12 alineatul (2). Termenul de trimitere a comentariilor nu poate fi mai mic de 14 zile calendaristice, nici mai mare de o lună.
         (2)   În cazuri de urgență, se aplică termenul prevăzut la articolul 3 alineatul (3).
         Articolul 9
         Secretariat
         Comisia asigură secretariatul forumului.
         Articolul 10
         Procesul-verbal al reuniunilor
         (1)   Procesul-verbal al fiecărei reuniuni se redactează sub conducerea președintelui și conține, în special, avizele exprimate la forum cu privire la documentele de lucru pregătite de serviciile Comisiei, menționate la articolul 2 alineatul (2) litera (a) și, dacă este necesar, avizele exprimate cu privire la aspectele menționate la articolul 2 alineatul (2) litera (b). O listă de referință conținând comentariile scrise relevante, transmise în conformitate cu articolul 4, este inclusă într-o anexă separată. În termen de o lună, procesul-verbal este trimis membrilor forumului, dar nu și participanților la reuniune care nu au calitatea de membri.
         (2)   În termen de două săptămâni, membrii forumului trimit în scris președintelui eventualele observații privind procesul-verbal. Forumul este informat cu privire la observațiile respective. În caz de dezacord, modificarea propusă este discutată în cadrul forumului. Dacă dezacordul persistă, modificarea respectivă se anexează la procesul-verbal.
         Articolul 11
         Lista de prezență
         La fiecare reuniune, președintele întocmește o listă de prezență precizând numele fiecărui participant, organizația din care face parte și, dacă este cazul, partea interesată pe care o reprezintă.
         Articolul 12
         Corespondență
         (1)   Corespondența privind forumul este adresată Comisiei prin mijloace electronice, în atenția președintelui.
         (2)   Corespondența destinată membrilor forumului este adresată acestora prin mijloace electronice. Membrii numesc persoana (persoanele) de contact căreia (cărora) îi (le) este adresată corespondența și informează președintele în scris în această privință.
         Articolul 13
         Protecția datelor cu caracter personal
         Toate prelucrările de date cu caracter personal în scopul prezentelor reguli de procedură sunt conforme cu Regulamentul (CE) nr. 45/2001.


title: 2012/442/UE: Decizia Consiliului din 24 iulie 2012 privind poziția care urmează a fi adoptată de Uniunea Europeană în cadrul Comitetului mixt al SEE referitor la modificarea anexei II (Reglementări tehnice, standarde, încercări și certificare) la Acordul privind SEE

text:
               28.7.2012

               RO

               Jurnalul Oficial al Uniunii Europene

               L 202/1

         DECIZIA CONSILIULUI
   din 24 iulie 2012
   privind poziția care urmează a fi adoptată de Uniunea Europeană în cadrul Comitetului mixt al SEE referitor la modificarea anexei II (Reglementări tehnice, standarde, încercări și certificare) la Acordul privind SEE
   (2012/442/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2) și articolul 168 alineatul (4) litera (b), coroborate cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

               (2)

               În temeiul articolului 98 din Acordul privind SEE, Comitetul mixt al SEE poate decide modificarea, între altele, a anexei II la Acordul privind SEE.

               (3)

               Anexa II la Acordul privind SEE conține dispoziții și măsuri legate de reglementări tehnice, standarde, încercări și certificare.

               (4)

               Regulamentul de punere în aplicare (UE) nr. 1274/2011 al Comisiei din 7 decembrie 2011 privind un program de control multianual și coordonat al Uniunii pentru 2012, 2013 și 2014 de asigurare a respectării limitelor maxime de reziduuri de pesticide și de evaluare a expunerii consumatorilor la reziduurile de pesticide din și de pe alimentele de origine vegetală și animală (3) urmează să fie încorporat în Acordul privind SEE.

               (5)

               Regulamentul (CE) nr. 1213/2008 al Comisiei din 5 decembrie 2008 privind programul comunitar de control, multianual și coordonat pentru 2009, 2010 și 2011 de asigurare a respectării limitelor maxime de reziduuri de pesticide din și de pe alimentele de origine vegetală și animală și de evaluare a expunerii consumatorilor la reziduurile de pesticide (4) a fost încorporat în Acordul privind SEE cu anumite adaptări pentru statele AELS membre ale SEE.

               (6)

               Dat fiind că Regulamentul (CE) nr. 1213/2008 a fost abrogat și, prin urmare, ar trebui abrogat în cadrul Acordului privind SEE, adaptările respective ar trebui preluate în Regulamentul de punere în aplicare (UE) nr. 1274/2011. Adaptările se referă la numărul de pesticide care trebuie monitorizate de Islanda și la numărul de probe din fiecare produs care trebuie prelevate și analizate de Islanda și Norvegia și țin cont, în special, de capacitatea limitată a laboratoarelor islandeze.

               (7)

               Prin urmare, anexa II la Acordul privind SEE ar trebui să fie modificată în mod corespunzător.

               (8)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt al SEE referitor la modificarea anexei II (Reglementări tehnice, standarde, încercări și certificare) la Acordul privind SEE se bazează pe proiectul de decizie a Comitetului mixt al SEE anexat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 24 iulie 2012.

            Pentru Consiliu

            Președintele

         A. D. MAVROYIANNIS

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  JO L 325, 8.12.2011, p. 24.

      (4)  JO L 328, 6.12.2008, p. 9.

      PROIECT
      DECIZIA COMITETULUI MIXT AL SEE
      NR. …/…
      din
      de modificare a anexei II (Reglementări tehnice, standarde, încercări și certificare) la Acordul privind SEE
      COMITETUL MIXT AL SEE,
      având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European (denumit în continuare „Acordul privind SEE”), în special articolul 98,
      întrucât:

                  (1)

                  Anexa II la Acordul privind SEE a fost modificată prin Decizia nr. …/… a Comitetului mixt al SEE din … (1).

                  (2)

                  Regulamentul de punere în aplicare (UE) nr. 1274/2011 al Comisiei din 7 decembrie 2011 privind un program de control multianual și coordonat al Uniunii pentru 2012, 2013 și 2014 de asigurare a respectării limitelor maxime de reziduuri de pesticide și de evaluare a expunerii consumatorilor la reziduurile de pesticide din și de pe alimentele de origine vegetală și animală (2) urmează să fie încorporat în Acordul privind SEE.

                  (3)

                  Regulamentul (CE) nr. 1213/2008 al Comisiei din 5 decembrie 2008 privind programul comunitar de control, multianual și coordonat pentru 2009, 2010 și 2011 de asigurare a respectării limitelor maxime de reziduuri de pesticide din și de pe alimentele de origine vegetală și animală și de evaluare a expunerii consumatorilor la reziduurile de pesticide (3), care este încorporat în Acordul privind SEE, a fost abrogat în Uniunea Europeană și, prin urmare, ar trebui abrogat în cadrul Acordului privind SEE.

                  (4)

                  Prezenta decizie se referă la legislația privind produsele alimentare. Legislația privind produsele alimentare nu se aplică Liechtensteinului atât timp cât aplicarea Acordului între Comunitatea Europeană și Confederația Elvețiană privind schimburile comerciale cu produse agricole se extinde la Liechtenstein, astfel cum s-a precizat în partea introductivă a capitolului XII din anexa II la Acordul privind SEE. Prin urmare, prezenta decizie nu se aplică Liechtensteinului,

            ADOPTĂ PREZENTA DECIZIE:
      Articolul 1
      În anexa II la Acordul privind SEE, capitolul XII se modifică după cum urmează:

                  1.

                  Textul de la punctul 54zzzzb [Regulamentul (CE) nr. 1213/2008 al Comisiei] se elimină.

                  2.

                  După punctul 65 [Regulamentul (UE) nr. 1171/2011 al Comisiei] se introduce următorul text:

                              „66.

                                 32011 R 1274: Regulamentul de punere în aplicare (UE) nr. 1274/2011 al Comisiei din 7 decembrie 2011 privind un program de control multianual și coordonat al Uniunii pentru 2012, 2013 și 2014 de asigurare a respectării limitelor maxime de reziduuri de pesticide și de evaluare a expunerii consumatorilor la reziduurile de pesticide din și de pe alimentele de origine vegetală și animală (JO L 325, 8.12.2011, p. 24).

                        În sensul prezentului acord, dispozițiile regulamentului se citesc cu următoarele adaptări:

                              1.

                              La articolul 1 se adaugă următorul text:
                              «În anii 2012, 2013 și 2014, Islanda poate continua să preleve și să analizeze aceleași 61 de pesticide care erau controlate în produsele alimentare de pe piața acesteia în 2011.»

                              2.

                              În anexa II, la punctul 5 se adaugă următorul text:

                                          «IS

                                          12 (*)
                                          15 (**)

                                          NO

                                          12 (*)
                                          15 (**)» ”.

            Articolul 2
      Textele Regulamentului (UE) nr. 1274/2011 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.
      Articolul 3
      Prezenta decizie intră în vigoare la …, cu condiția să se fi efectuat toate notificările prevăzute la articolul 103 alineatul (1) din Acordul privind SEE către Comitetul mixt al SEE (4).
      Articolul 4
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles, ….

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L …

         (2)  JO L 325, 8.12.2011, p. 24.

         (3)  JO L 328, 6.12.2008, p. 9.

         (4)  [Nu au fost semnalate obligații constituționale.] [Au fost semnalate obligații constituționale.]


title: 2012/536/UE: Decizia Parlamentului European și a Consiliului din 12 septembrie 2012 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/017 ES/Aragón Construction, Spania)

text:
               4.10.2012

               RO

               Jurnalul Oficial al Uniunii Europene

               L 269/7

         DECIZIA PARLAMENTULUI EUROPEAN ȘI A CONSILIULUI
   din 12 septembrie 2012
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2011/017 ES/Aragón Construction, Spania)
   (2012/536/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial, generate de globalizare, și pentru a-i ajuta să se reintegreze pe piața muncii.

               (2)

               Domeniul de aplicare al FEG a fost extins pentru cererile depuse între 1 mai 2009 și 30 decembrie 2011 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               La 28 decembrie 2011, Spania a prezentat o cerere de mobilizare a FEG în ceea ce privește concedierile care au avut loc în 377 de întreprinderi încadrate în diviziunea 41 a NACE Rev. 2 („Construcții de clădiri”) din regiunea de nivel NUTS II Aragón (ES24) și a completat-o cu informații suplimentare până la data de 23 martie 2012. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. În consecință, Comisia propune mobilizarea sumei de 1 300 000 EUR.

               (5)

               Prin urmare, ar trebui mobilizat FEG în vederea acordării unei contribuții financiare ca răspuns la cererea depusă de Spania,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2012, se mobilizează Fondul european de ajustare la globalizare pentru alocarea sumei de 1 300 000 EUR sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 12 septembrie 2012.

            Pentru Parlamentul European

            Președintele

         M. SCHULZ

            Pentru Consiliu

            Președintele

         A. D. MAVROYIANNIS

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: Decizia (PESC) 2016/1173 a Consiliului din 18 iulie 2016 de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo

text:
               19.7.2016

               RO

               Jurnalul Oficial al Uniunii Europene

               L 193/108

         DECIZIA (PESC) 2016/1173 A CONSILIULUI
   din 18 iulie 2016
   de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 20 decembrie 2010, Consiliul a adoptat Decizia 2010/788/PESC (1).

               (2)

               La 23 iunie 2016, Consiliul de Securitate al Organizației Națiunilor Unite a adoptat Rezoluția 2293 (2016) privind situația din Republica Democratică Congo (RDC). Această rezoluție prevede anumite modificări ale derogărilor de la embargoul privind armele, precum și ale criteriilor de desemnare cu privire la restricțiile de călătorie și la înghețarea fondurilor, astfel cum au fost impuse prin Rezoluția 1807 (2008) a Consiliului de Securitate al Organizației Națiunilor Unite.

               (3)

               Sunt necesare acțiuni suplimentare din partea Uniunii pentru a pune în aplicare modificările respective,

         ADOPTĂ PREZENTA DECIZIE:
   Articolul 1
   Decizia 2010/788/PESC se modifică după cum urmează:

               1.

               Articolul 2 alineatul (1) se modifică după cum urmează:

                           (a)

                           litera (c) se înlocuiește cu următorul text:

                                       „(c)

                                       furnizării, vânzării sau transferului de echipament militar neletal, destinat exclusiv unor scopuri umanitare sau de protecție, și nici furnizării de asistență și formare tehnică cu privire la acest echipament neletal, astfel cum au fost notificate în prealabil Comitetului pentru sancțiuni instituit în conformitate cu RCSONU 1533 (2004) (denumit în continuare «Comitetul pentru sancțiuni»);”;

                           (b)

                           se adaugă următoarea literă:

                                       „(e)

                                       altor vânzări și/sau furnizări de arme și de materiale conexe sau furnizării de asistență sau de personal, astfel cum au fost aprobate în prealabil de către Comitetul pentru sancțiuni.”

               2.

               Articolul 3 se modifică după cum urmează:

                           (a)

                           litera (e) se înlocuiește cu următorul text:

                                       „(e)

                                       implicarea în planificarea, conducerea sau comiterea de acte în RDC care constituie încălcări sau abuzuri privind drepturile omului sau încălcări ale dreptului internațional umanitar, după caz, inclusiv comiterea de acte care vizează civili, inclusiv omoruri și mutilări, violuri și alte violențe sexuale, răpiri, strămutări forțate, precum și atacuri asupra școlilor și a spitalelor;”;

                           (b)

                           litera (g) se înlocuiește cu următorul text:

                                       „(g)

                                       sprijinirea persoanelor sau a entităților, inclusiv a grupărilor armate sau a rețelelor infracționale, implicate în activități de destabilizare în RDC prin exploatarea ilicită a resurselor naturale sau prin comerțul ilicit cu acestea, inclusiv cu aur sau floră și faună sălbatică, precum și cu produse derivate din flora și fauna sălbatică;”.

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 18 iulie 2016.

            Pentru Consiliu

            Președintele

         F. MOGHERINI

      (1)  Decizia 2010/788/PESC a Consiliului din 20 decembrie 2010 privind adoptarea de măsuri restrictive împotriva Republicii Democratice Congo și de abrogare a Poziției comune 2008/369/PESC (JO L 336, 21.12.2010, p. 30).


title: 2010/703/UE: Decizia reprezentanților guvernelor statelor membre din 18 noiembrie 2010 privind numirea unui judecător în cadrul Tribunalului

text:
               23.11.2010

               RO

               Jurnalul Oficial al Uniunii Europene

               L 306/76

         DECIZIA REPREZENTANȚILOR GUVERNELOR STATELOR MEMBRE
   din 18 noiembrie 2010
   privind numirea unui judecător în cadrul Tribunalului
   (2010/703/UE)
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 254 și 255,
   întrucât:

               (1)

               În conformitate cu dispozițiile tratatelor, o dată la trei ani are loc o înlocuire parțială a judecătorilor în cadrul Tribunalului. Pentru perioada cuprinsă între 1 septembrie 2010 și 31 august 2016, trebuiau numiți paisprezece judecători în cadrul Tribunalului.

               (2)

               Prin Deciziile 2010/362/UE (1), 2010/400/UE (2) și 2010/629/UE (3), Conferința reprezentanților guvernelor statelor membre a numit treisprezece judecători în cadrul Tribunalului pentru perioada menționată anterior.

               (3)

               Așteptând încheierea procesului de numire a judecătorului pentru postul rămas, în conformitate cu dispozițiile Tratatului privind funcționarea Uniunii Europene, domnul Valeriu CIUCĂ, numit judecător la 1 ianuarie 2007, a rămas în funcție după data de 31 august 2010.

               (4)

               Guvernul României a propus candidatura domnului Andrei POPESCU în funcția de judecător în cadrul Tribunalului. Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea candidatului de a exercita funcția de judecător în cadrul Tribunalului.

               (5)

               Prin urmare, se impune numirea unui membru al Tribunalului pentru perioada cuprinsă între 26 noiembrie 2010 și 31 august 2016,

         ADOPTĂ PREZENTA DECIZIE:
   Articolul 1
   Domnul Andrei POPESCU este numit în calitate de judecător în cadrul Tribunalului pentru perioada cuprinsă între 26 noiembrie 2010 și 31 august 2016.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 18 noiembrie 2010.

            Pentru Consiliu

            Președintele

         J. DE RUYT

      (1)  JO L 163, 30.6.2010, p. 41.

      (2)  JO L 186, 20.7.2010, p. 29.

      (3)  JO L 278, 22.10.2010, p. 29.


title: Decizia (UE) 2017/1701 a Parlamentului European din 27 aprilie 2017 privind închiderea conturilor Fundației Europene de Formare pentru exercițiul financiar 2015

text:
               29.9.2017

               RO

               Jurnalul Oficial al Uniunii Europene

               L 252/288

         DECIZIA (UE) 2017/1701 A PARLAMENTULUI EUROPEAN
   din 27 aprilie 2017
   privind închiderea conturilor Fundației Europene de Formare pentru exercițiul financiar 2015
   PARLAMENTUL EUROPEAN,

               —

               având în vedere conturile anuale finale ale Fundației Europene de Formare pentru exercițiul financiar 2015,

               —

               având în vedere Raportul Curții de Conturi privind conturile anuale ale Fundației Europene de Formare pentru exercițiul financiar 2015, însoțit de răspunsul fundației (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a fundației în ceea ce privește execuția bugetară pentru exercițiul financiar 2015 (05873/2017 – C8-0057/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1339/2008 al Parlamentului European și al Consiliului din 16 decembrie 2008 privind înființarea unei Fundații Europene de Formare (4), în special articolul 17,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A8-0118/2017),

               1.

               aprobă închiderea conturilor Fundației Europene de Formare pentru exercițiul financiar 2015;

               2.

               încredințează președintelui sarcina de a transmite prezenta decizie directorului Fundației Europene de Formare, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 168.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 354, 31.12.2008, p. 82.

      (5)  JO L 328, 7.12.2013, p. 42.


title: Ridicarea imunității lui Marek Siwiec Decizia Parlamentului European din 20 octombrie 2009 privind cererea de ridicare a imunității lui Marek Siwiec (2009/2067(IMM))

text:
               30.9.2010

               RO

               Jurnalul Oficial al Uniunii Europene

               CE 265/31

         Marți, 20 octombrie 2009Ridicarea imunității lui Marek Siwiec
   P7_TA(2009)0050
   Decizia Parlamentului European din 20 octombrie 2009 privind cererea de ridicare a imunității lui Marek Siwiec (2009/2067(IMM))
   2010/C 265 E/08

      Parlamentul European,
   având în vedere cererea de ridicare a imunității lui Marek Siwiec, transmisă de procurorul general polonez la 27 septembrie 2006 și comunicată în ședința plenară din 10 aprilie 2008,
   în urma audierii lui Marek Siwiek în conformitate cu articolul 7 alineatul (3) din Regulamentul său de procedură,
   având în vedere articolul 10 din Protocolul privind privilegiile și imunitățile Comunităților Europene din 8 aprilie 1965 și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
   având în vedere hotărârile Curții de Justiție a Comunităților Europene din 12 mai 1964 și 10 iulie 1986 (1),
   având în vedere articolul 105 din Constituția Republicii Polone din 2 aprilie 1997,
   având în vedere articolul 7b alineatul (1) din Legea polonă din 9 mai 1996 privind îndeplinirea mandatului de deputat sau senator,
   având în vedere articolul 6 alineatul (2) și articolul 7 din Regulamentul său de procedură,
   având în vedere raportul Comisiei pentru afaceri juridice (A7-0030/2009),

               A.

               întrucât împotriva lui Marek Siwiek a fost intentată o acțiune civilă;

               B.

               întrucât momentul ales pentru declanșarea urmăririi în justiție, în cursul unei campanii electorale, la trei ani de la comiterea presupuselor delicte, și obiectivele explicit politice ale reclamantului, astfel cum reies în special din documentele prezentate personal de acesta Președintelui Parlamentului și din declarațiile prin care pretinde că ar acționa în numele unor cetățeni care formulează obiecții cu caracter general referitor la faptul că dl Siwiek desfășoară o activitate publică, par să conducă la ideea că această acțiune constituie un caz de fumus persecutionis, în măsura în care există motive serioase de a crede că acuzațiile aduse dlui Siwiek au fost formulate de un opozant politic, al cărui principal scop este acela de a-i submina activitatea ca membru al Parlamentului European,

               1.

               hotărăște să nu ridice imunitatea lui Marek Siwiek;

               2.

               încredințează Președintelui sarcina de a transmite imediat prezenta decizie, precum și raportul comisiei competente autorităților de resort din Republica Polonă.

      (1)  Cazul 101/63, Wagner/Fohrmann și Krier, Rec. 1964, p. 383, și Cazul 149/85, Wybot/Faure și alții, Rec. 1986, p. 2391.


title: 2011/477/UE: Decizia Comisiei din 27 iulie 2011 privind cerințele de siguranță care trebuie îndeplinite de standardele europene pentru a preveni anumite riscuri pe care le pot prezenta pentru copii storurile de interior, articolele de acoperit ferestre prevăzute cu șnururi și dispozitivele de siguranță, în temeiul Directivei 2001/95/CE a Parlamentului European și a Consiliului  Text cu relevanță pentru SEE

text:
               28.7.2011

               RO

               Jurnalul Oficial al Uniunii Europene

               L 196/21

         DECIZIA COMISIEI
   din 27 iulie 2011
   privind cerințele de siguranță care trebuie îndeplinite de standardele europene pentru a preveni anumite riscuri pe care le pot prezenta pentru copii storurile de interior, articolele de acoperit ferestre prevăzute cu șnururi și dispozitivele de siguranță, în temeiul Directivei 2001/95/CE a Parlamentului European și a Consiliului
   (Text cu relevanță pentru SEE)
   (2011/477/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (1) litera (a),
   întrucât:

               (1)

               În temeiul articolului 3 alineatul (2) al doilea paragraf din Directiva 2001/95/CE, un produs este considerat sigur dacă îndeplinește standardele naționale neobligatorii de transpunere a standardelor europene, ale căror trimiteri au fost publicate în Jurnalul Oficial al Uniunii Europene.

               (2)

               Standardele europene menționate anterior se stabilesc de către organismele europene de standardizare pe baza unor cerințe de siguranță specifice decise de Comisie.

               (3)

               În multe locuințe există storuri și alte articole de acoperit ferestre prevăzute cu șnururi utilizate pentru a ridica sau coborî produsul (șnur de manevrare) sau pentru a susține părțile acestuia (șnur interior). Aceste șnururi prezintă un risc de strangulare pentru copii, deoarece se pot forma bucle în care copii riscă să se încurce, în timp ce se joacă în apropierea ferestrelor. De asemenea, copiii se pot cățăra pe pervazuri sau pe mobilă pentru a ajunge la șnururi. De asemenea, se pot produce accidente și atunci când paturile sau pătuțurile sunt amplasate în apropierea ferestrelor, corzile fiind la îndemâna copiilor.

               (4)

               În 1998, într-un eșantion de spitale din cele 15 state membre ale Uniunii Europene, au existat 129 de copii spitalizați ca urmare a unei vătămări legate de o buclă formată de un șnur de stor de interior sau de draperie (2). În Regatul Unit, se estimează că în fiecare an între unul și doi copii decedează după ce se încurcă în șnururile unui stor. Mai recent, Comisia a fost informată în legătură cu zece accidente mortale în care au fost implicați copii cu vârste între 15 și 36 de luni, petrecute în Irlanda, Finlanda, Țările de Jos, Regatul Unit și Turcia în perioada 2008-2010. Din 1999, în Statele Unite s-au declarat 119 decese și 111 accidente grave care au implicat articole de acoperit ferestrele prevăzute cu șnururi. În Canada, din 1986 au existat 28 de decese și 23 de accidente grave legate de aceleași produse. În Australia, din anul 2000 cel puțin 10 copii s-au strangulat accidental cu șnururi de storuri (3). Cifrele de mai sus ilustrează numai parțial această problemă, deoarece multe dintre accidentele de acest fel nu sunt declarate (4).

               (5)

               Cercetările indică faptul că majoritatea deceselor accidentale care implică șnururi pentru storuri se petrec în dormitoare, iar victimele au vârste cuprinse între 16 și 36 de luni. Circa o jumătate dintre copiii care suferă aceste accidente au în jur de 23 de luni. La vârsta menționată, deși au o mobilitate completă, copiilor le este greu să se elibereze dacă se încurcă în șnururi, deoarece capul lor cântărește mai mult față de greutatea corpului în comparație cu adulții, iar controlul muscular nu este încă pe deplin dezvoltat. În plus, traheile lor nu s-au dezvoltat încă pe deplin, fiind mai mici și mai puțin rigide decât în cazul adulților și al copiilor mai mari, și prin urmare, în caz de sugrumare, ei se sufocă mai repede (5).

               (6)

               Standardul european EN 13120:2009 conține cerințe de performanță pentru storurile de interior, inclusiv de securitate. Cu toate acestea, unele modele de storuri, care au fost implicate în accidente, nu sunt incluse în domeniul de aplicare al standardului respectiv.

               (7)

               Standardul european EN 13120:2009 se referă atât la storurile de interior acționate manual, cât și la cele cu motor, acestea din urmă fiind acoperite în temeiul Directivei 2006/42/CE Parlamentului European și a Consiliului din 17 mai 2006 privind echipamentele tehnice (6). Directiva menționată nu acoperă însă caracteristicile de siguranță pentru copii legate de riscul specific de strangulare și nu se aplică storurilor cu șnururi acționate manual.

               (8)

               Acționarea cu motor poate elimina riscurile legate de șnururile de manevrare, dar nu și riscurile legate de șnururile interne.

               (9)

               Alte articole de acoperit ferestre care au șnururi periculoase la vedere prezintă riscuri similare pentru copii.

               (10)

               Rapoartele privind accidentele legate de șnururi indică drept cauză a decesului asfixierea internă. Standardele europene existente legate de articolele de acoperit ferestrele și de storuri nu conțin cerințe pentru a preveni acest risc.

               (11)

               Pentru a acoperi riscul de instalare incorectă sau de neinstalare, este necesar ca producătorii să îmbunătățească proiectarea dispozitivelor de siguranță sau a articolelor de acoperit ferestrele, astfel încât produsul să nu poată fi utilizat dacă dispozitivele de siguranță nu au fost instalate corect.

               (12)

               Prin urmare, este necesar să se stabilească cerințe de siguranță pentru a garanta că storurile de interior și alte articole de acoperit ferestre prevăzute cu șnururi sunt intrinsec sigure pentru copii, excluzând riscul de strangulare și de asfixiere internă din cauza șnururilor și a componentelor mici accesibile.

               (13)

               Pe lângă cerințele privind manevrarea în condiții de siguranță a articolelor de acoperit ferestrele prevăzute cu șnururi și a storurilor, trebuie, de asemenea, elaborate cerințe și informații privind siguranța produsului pentru dispozitivele de siguranță.

               (14)

               Măsurile prevăzute în prezenta decizie sunt conforme cu avizul comitetului instituit prin articolul 15 din Directiva 2001/95/CE și nu au întâmpinat nicio opoziție din partea Parlamentului European sau a Consiliului,

         ADOPTĂ PREZENTA DECIZIE:
   Articolul 1
   În sensul prezentei decizii, se aplică următoarele definiții:

               (a)

               „storuri de interior” însemnă un articol de acoperit ferestre instalat oriunde pe suprafața internă a unei clădiri;

               (b)

               „articole de acoperit ferestre prevăzute cu șnururi” înseamnă un articol utilizat pentru a acoperi o fereastră, altul decât un stor de interior, care prezintă șnururi la vedere. Articolele de acoperit ferestrele pot fi amplasate în exteriorul unei ferestre, între două geamuri sau în fața unei ferestre;

               (c)

               „buclă periculoasă” înseamnă o buclă formată de un șnur, un lănțișor sau un element similar, la vedere, combinat sau nu cu materiale textile, și prin care ar putea trece capul sau care ar putea să se înfășoare în jurul gâtului unui copil mic, determinând astfel riscul de strangulare;

               (d)

               „dispozitive de siguranță” înseamnă un dispozitiv sau sistem care protejează copiii mici de riscul de strangulare, de exemplu împiedicând formarea unei bucle periculoase de șnur sau lănțișor, desprinzând bucla periculoasă, desfăcând șnurul sau lănțișorul atunci când acesta este supus unei greutăți sau garantând că șnurul sau lănțișorul nu este la îndemâna copiilor sau că șnururile nu se încurcă între ele;

               (e)

               „șnur(uri), lănțișor (lănțișoare), lănțișor (lănțișoare) cu bile sau elemente similare” înseamnă un șnur(uri), un lănțișor (lănțișoare), un lănțișor (lănțișoare) cu bile sau elemente similare expus(e) vederii în partea anterioară, posterioară sau laterală a storului sau a articolului de acoperit ferestre și care pot (poate) fi atins(e) și tras(e) de un copil mic, determinând riscul de sufocare. Plasarea la înălțime nu este considerată o modalitate de a împiedica accesibilitatea.

         Articolul 2
   Cerințele de siguranță pentru storurile de interior, articolele de acoperit ferestrele prevăzute cu șnururi și dispozitivele de siguranță care trebuie îndeplinite de standardele europene în temeiul articolului 4 din Directiva 2001/95/CE sunt prevăzute în anexa la prezenta decizie.
   Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 27 iulie 2011.

            Pentru Comisie

            Președintele

         José Manuel BARROSO

      (1)  JO L 11, 15.1.2002, p. 4.

      (2)  http://ec.europa.eu/consumers/reports/rights_child_safety_prod.pdf

      (3)  http://www.ocba.sa.gov.au/productsafety/warning/blindcords.html

      (4)  http://www.cpsc.gov/CPSCPUB/PREREL/PRHTML97/97136.html

      (5)  http://www.rospa.com/about/currentcampaigns/blindcords/

      (6)  JO L 157, 9.6.2006, p. 24.

      ANEXĂ

         Cerințe de siguranță pentru storurile de interior, articolele de acoperit ferestre prevăzute cu șnururi și dispozitivele de siguranță

      1.   DOMENIU DE APLICARE
      Cerințele de siguranță descrise în prezentul document se aplică tuturor storurilor de interior și articolelor de acoperit ferestre prevăzute cu șnururi, indiferent de modelul lor și de materialele folosite, precum:

                  —

                  storuri venețiene;

                  —

                  rolete;

                  —

                  storuri verticale;

                  —

                  storuri plisate și tip fagure (honeycomb);

                  —

                  storuri romane;

                  —

                  jaluzele cu falduri;

                  —

                  jaluzele tip panel;

                  —

                  jaluzele de interior cu lamele;

                  —

                  rulouri.

            Draperiile, plasele pentru insecte și storurile integrate în unități etanșe de geamuri duble, dacă sunt manevrate cu șnururi, lănțișoare, lănțișoare cu bile sau elemente similare care sunt accesibile și care formează bucle periculoase, fac, de asemenea, obiectul prezentelor cerințe.
      Cerințele de siguranță se referă la copii („copii mici”) cu vârste între 0 și 42 de luni, minimum.
      2.   CERINȚE
      Pentru definirea cerințelor de performanță pentru storurile de interior și pentru articolele de acoperit ferestre prevăzute cu șnururi, este esențial să se țină cont de condițiile de utilizare previzibile în mod rezonabil și de pericolele potențiale pe care le pot prezenta pentru copii șnururile, lănțișoarele, lănțișoarele cu bile și elementele similare.
      Pentru a reduce riscul de strangulare și asfixiere internă, storurile de interior (și articolele de acoperit ferestre prevăzute cu șnururi) vor avea o proiectare inerent sigură. Se va ține cont de toate mijloacele posibile, bazate pe cea mai recentă tehnologie, pentru proiectarea sigură a produsului, atunci când acesta este utilizat în toate mediile în care se poate prevedea în mod rezonabil că produsul se va afla la îndemâna copiilor mici sau că este probabil să fie prezenți copii mici, cum ar fi locuințele, hotelurile, spitalele, bisericile, magazinele, școlile, grădinițele și spațiile publice în general. Storurile și articolele de acoperit ferestre destinate montării în birouri sau în orice alte spații, care sunt transformate față de destinația lor inițială și unde este probabil să fie prezenți copii, fac, de asemenea obiectul prezentelor cerințe.
      Storurile de interior și articolele de acoperit ferestre care au șnururi, lănțișoare, lănțișoare cu bile și elemente similare respectă următoarele cerințe minime:

                  1.

                  șnurul (șnururile), lănțișorul (lănțișoarele), lănțișorul (lănțișoarele) cu bile sau elementele similare nu formează bucle periculoase;

                  2.

                  dacă proiectarea produsului nu elimină riscul de formare a unei bucle periculoase, produsul trebuie prevăzut cu dispozitive de siguranță adecvate, pentru a reduce la minimum riscul de strangulare;

                  3.

                  dispozitivele de siguranță constituie o parte integrantă a produsului;

                  4.

                  dispozitivele de siguranță care nu constituie o parte integrantă (precum clemele) se preinstalează pe șnurul (șnururile), lănțișorul (lănțișoarele) sau lănțișorul (lănțișoarele) cu bile de manevrare al(e) articolului de acoperit ferestre. În plus, pe dispozitivul de siguranță se afișează în mod vizibil un avertisment. Avertismentul cuprinde cel puțin următoarele mesaje: „Dacă acest dispozitiv nu este instalat, copiii riscă să se stranguleze. Citiți cu atenție instrucțiunile și instalați dispozitivul în mod corespunzător. Utilizați întotdeauna acest dispozitiv pentru a vă asigura că șnururile sau lănțișoarele nu sunt la îndemâna copiilor.”;

                  5.

                  dacă este (sunt) prezent(e), dispozitivul (dispozitivele) de siguranță este (sunt) rezistent(e) la manipularea de către copiii mici. În plus, dispozitivul (dispozitivele) de siguranță nu prezintă riscuri de vătămări corporale pentru copii, legate de existența unor margini ascuțite, a unor părți ieșite în afară, de pericolul de prindere a degetelor, etc. Dispozitivele de siguranță sunt supuse unor încercări de durabilitate sau la oboseală (uzură) și sunt rezistente la uzura provocată de condițiile atmosferice. Din dispozitivul de siguranță nu se desprind componente mici care ar putea provoca asfixierea internă a copilului;

                  6.

                  din șnur (șnururi), lănțișor (lănțișoare), lănțișor (lănțișoare) cu bile sau elementele similare nu se desprind componente mici care ar putea provoca asfixierea internă a copilului.

            3.   INFORMAȚII PRIVIND SIGURANȚA PRODUSULUI
      Se furnizează avertismente, prezentate în mod clar și vizibil, atât la locul de vânzare, cât și pe ambalaj, pe produs și în informațiile privind utilizarea. Avertismentele cuprind cel puțin următoarele informații:

                  —

                  „Au existat cazuri de copii mici care s-au strangulat din cauza buclelor formate de sforile, lănțișoarele, benzile și șnururile utilizate pentru manevrarea produsului”;

                  —

                  „Pentru a evita riscul ca un copil să se stranguleze și să se încurce în șnururi, asigurați-vă că acestea nu se află la îndemâna copiilor. Șnururile se pot înfășura în jurul gâtului unui copil”;

                  —

                  „Deplasați paturile, pătuțurile și mobilele departe de șnururile articolelor de acoperit ferestrele”;

                  —

                  „Nu legați șnururile între ele. Asigurați-vă că șnururile nu se răsucesc formând o buclă”.

            Avertismentele includ pictograma relevantă.
      Pe produs se prezintă și numele sau marca producătorului sau importatorului și a instalatorului profesionist (dacă este cazul).
      Ambalajul prezintă instrucțiunile de asamblare, de instalare și de utilizare sigură a storului sau a articolului de acoperire a ferestrei [inclusiv dispozitivul (dispozitivele) de siguranță].
      4.   CERINȚE PRIVIND DISPOZITIVELE DE SIGURANȚĂ DESTINATE POSTECHIPĂRII
      Storurile de interior sau articolele de acoperit ferestre prevăzute cu șnururi echipate cu un dispozitiv (dispozitive) de siguranță relevant(e) trebuie să îndeplinească cerințele prevăzute în secțiunea 2.
      Dispozitivul (dispozitivele) de siguranță este (sunt) însoțit(e) de următoarele avertismente, informații și instrucțiuni:

                  —

                  numele sau marca producătorului sau importatorului și a instalatorului profesionist (dacă este cazul);

                  —

                  instrucțiunile: „Citiți cu atenție aceste instrucțiuni înainte de a instala și utiliza acest dispozitiv. Dacă dispozitivul nu este instalat corect, copiii riscă să se stranguleze. Păstrați instrucțiunile pentru a le consulta în viitor”; „Utilizarea unor dispozitive de siguranță suplimentare contribuie la reducerea riscului de strangulare, dar nu poate fi considerată o garanție totală împotriva oricărui accident”;

                  —

                  instrucțiunile: „Dacă dispozitivul nu este utilizat în mod regulat, este necesară testarea sa” și „Dacă dispozitivul este defect, înlocuiți-l”;

                  —

                  un avertisment privind faptul că desprinderea unor componente mici ar putea provoca asfixierea internă a copilului;

                  —

                  informații privind tipul storului de interior sau al articolului de acoperit ferestre prevăzut cu șnururi pentru care produsul este conceput și testat;

                  —

                  informații privind utilizarea (scopul și posibilele restricții de utilizare ale dispozitivului de siguranță);

                  —

                  instrucțiuni precise privind instalarea și amplasarea corectă a dispozitivului (dispozitivelor). Dacă este necesar un instrument special de asamblare, furnizorul dispozitivului (dispozitivelor) furnizează instrumentul respectiv;

                  —

                  instrucțiunile sunt însoțite de pictograme care să înlesnească înțelegerea;

                  —

                  orice alte informații privind utilizarea în condiții de siguranță.